Γενικές εκλογές του Ηνωμένου Βασιλείου 2024

Οι **γενικές εκλογές του Ηνωμένου Βασιλείου του 2024** διεξήχθησαν την Πέμπτη, 4 Ιουλίου 2024, για να εκλεγούν τα 650 μέλη του Κοινοβουλίου στη Βουλή των Κοινοτήτων, την κάτω βουλή του κοινοβουλίου του Ηνωμένου Βασιλείου. Προκήρυχθηκαν από τον Πρωθυπουργό του Ηνωμένου Βασιλείου Ρίσι Σούνακ, στις 22 Μαΐου. Το Εργατικό Κόμμα αναδείχθηκε ο νικητής αυτών με πάνω από 400 από τις 650 έδρες. Το Συντηρητικό Κόμμα έχασε πάνω από τις μισές του έδρες και μετακινήθηκε στην Πλέον Πιστή Αντιπολίτευση. Πρωθυπουργός ορκίστηκε την επόμενη μέρα ο Σερ Κιρ Στάρμερ.

Οι εκλογές ήταν η πρώτη νίκη για το Εργατικό Κόμμα από τις γενικές εκλογές του 2005 και τερμάτισαν τη δεκατετράχρονη θητεία του Συντηρητικού Κόμματος. Οι Εργατικοί κέρδισαν, με σχετική πλειοψηφία στην λαϊκή ψήφο, πλειοψηφία 174 εδρών στην βουλή των κοινοτήτων, και συνολικά 411 έδρες, το τρίτο καλύτερο αποτέλεσμα του κόμματος όσον αφορά το μερίδιο των εδρών μετά τις γενικές εκλογές του 1997 και τις γενικές εκλογές του 2001. Έλαβαν 33,7% και 211 περισσότερες έδρες από τις προηγούμενες γενικές εκλογές του 2019, αλλά έλαβαν μισό εκατομμύριο λιγότερες συνολικές ψήφους. Το κόμμα έγινε το μεγαλύτερο στην Αγγλία για πρώτη φορά από το 2005, στη Σκωτία για πρώτη φορά από το 2010, και διατήρησε το καθεστώς του ως το μεγαλύτερο κόμμα στην Ουαλία. Έχασε επτά έδρες: πέντε από ανεξάρτητους υποψηφίους, που αποδίδεται σε μεγάλο βαθμό στη στάση του για τον πόλεμο Ισραήλ-Χαμάς και την ανθρωπιστική κρίση στη Γάζα, μία από τους Πράσινους, και μία από τους Συντηρητικούς. Το Συντηρητικό Κόμμα έλαβε 121 έδρες με μερίδιο ψήφων 23,7%, το χειρότερο αποτέλεσμα στην ιστορία του. Έχασε 251 έδρες συνολικά, συμπεριλαμβανομένων εκείνων των δώδεκα υπουργών του Υπουργικού Συμβουλίου και της πρώην πρωθυπουργού Λιζ Τρας. Έχασε επίσης όλες τις έδρες του στην Ουαλία.. Επίσης, οι Εργατικοί και οι Συντηρητικοί μαζί αθροίζουν το 57,4% των ψήφων, το χαμηλότερο από το 1918, κάτι που σημαίνει την υποχώρηση του δικομματισμού που ίσως αποδίδεται στη ραγδαία άνοδο του κόμματος του Νάιτζελ Φάρατζ, το Μεταρρυθμιστικό.

Η συζήτηση γύρω από τις εκλογές εστιάστηκε στην πιθανότητα αλλαγής κυβέρνησης, αφού το αντιπολιτευόμενο Εργατικό Κόμμα, ηγούμενο από τον Κιρ Στάρμερ είχε μεγάλο προβάδισμα στις δημοσκοπήσεις ενάντια στο κυβερνών Συντηρητικό Κόμμα ηγόυμενο από τον Πρωθυπουργό Ρίσι Σούνακ. Οι προβλέψεις τέσσερεις εβδομάδες από τις εκλογές υπεδείκνυαν μια συντριπτική νίκη που θα ξεπερνούσε αυτή του Τόνι Μπλερ στις εκλογές του 1997, ενώ στα ΜΜΕ έγιναν συγκρίσεις με τις Καναδικές εκλογές του 1993, λόγω της πιθανότητας μιας εκλογικής καταστροφής των Συντηρητικών.

Εν τέλη, οι Εργατικοί είχαν χειρότερες επιδόσεις από αυτές που προέβλεψαν οι δημοσκοπήσεις, και απέκτησαν ελαφρώς λιγότερες έδρες από την ισοπεδωτική νίκη του Τόνι Μπλέρ στις εκλογές του 1997, αλλά ο Κίρ Στάρμερ έγινε Πρωθυπουργός με πλειοψηφία άνω των 150 εδρών. Οι Συντηρητικοί έχασαν πάνω από 250 έδρες και σχεδόν τους μισούς ψηφοφόρους τους. Οι Φιλελεύθεροι Δημοκράτες πήραν την τρίτη θέση (σε έδρες) και αύξησαν τις έδρες τους κατά 64. Το Σκωτικό Εθνικό Κόμμα έχασε 39 έδρες. Το Μεταρρυθμιστικό Κόμμα πήρε την τρίτη θέση σε ψήφους, αλλά μόνο 5 έδρες. Οι Πράσινοι απέκτησαν σχεδόν το 7% των ψήφων, το μεγαλύτερο τους ποσοστό διαχρονικά, αλλά μόνο 4 έδρες. 6 ανεξάρτητοι υποψήφιοι κέρδισαν στις έδρες τους. Το ουαλικό Plaid Cymru αύξησε τις έδρες του κατά 2 σε σύνολο 4. Στην Βόρεια Ιρλανδία, το Σιν Φέιν κέρδισε την σχετική πλειοψηφία των εδρών για πρώτη φορά, με 7 έδρες, και ακολούθησε το Δημοκρατικό Ενωτικό Κόμμα με 5 έδρες, το Σοσιαλδημοκρατικό και Εργατικό Κόμμα με 2 έδρες, το Κόμμα Συμμαχίας της Βόρειας Ιρλανδίας, το Ενωτικό Κόμμα του Όλστερ, και η Παραδοσιακή Ενωτική Φωνή της Βόρειας Ιρλανδίας με 1 έδρα το καθένα.

## Αποτελέσματα

## Σημειώσεις

## Παραπομπές


2024
Ηνωμένο Βασίλειο